Diari Oficial de la Generalitat Valenciana


Sumari del DOGV 3327, del 10-09-1998 (1998/7454)

REIAL DECRET 1.758/1998, de 31 de juliol, sobre traspàs de funcions i serveis de l'Administració de l'Estat a la Comunitat Valenciana en matèria de busseig professional.
-------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/rd/1998/07/31/1758/dof/vci/html**

### Dades del document

Número de DOGV
:   3327

Data del DOGV
:   10-09-1998

Secció del DOGV
:   I. DISPOSICIONS GENERALS

Número del document
:   1998/7454


Data del document
:   31-07-1998

Organisme emissor
:   Ministeri d'Administracions Públiques

Tipus de document
:   Reial decret

REIAL DECRET 1.758/1998, de 31 de juliol, sobre traspàs de funcions i serveis de l'Administració de l'Estat a la Comunitat Valenciana en matèria de busseig professional. [1998/7454]
  
La Constitució, en l'article 149.1.20, estableix que l'Estat té competència exclusiva en matèria de marina mercant; igualment, l'article 149.1.19, disposa que les comunitats autònomes podran assumir competències en matèria de promoció de l'esport i de l'utilització adequada de l'esplai.
  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i reformat per la Llei Orgànica 5/1994, de 24 de març, estableix en l'article 31.28 que correspon a la Generalitat Valenciana la competència exclusiva en matèria d'esports i esplai.
  
Finalment, el Reial Decret 4.015/1982, de 29 de desembre, determina les normes i el procediment al qual s'han d'ajustar el traspàs de funcions i serveis de l'Administració de l'Estat a la Comunitat Valenciana.
  
D'acord amb el que disposa l'esmentat reial decret, el qual regula també el funcionament de la Comissió Mixta de Transferències establida en la disposició transitòria quarta de l'Estatut d'Autonomia de la Comunitat Valenciana, aquesta Comissió va acordar, en la reunió del dia 20 de juliol de 1998, l'acord oportú, la virtualitat pràctica del qual requereix l'aprovació del Govern, mitjançant reial decret.
  
I, en conseqüència, en compliment del que disposa la disposició transitòria quarta de l'Estatut d'Autonomia de la Comunitat Valenciana, a proposta del ministre d'Administracions Públiques i després de la deliberació prèvia del Consell de Ministres, en la reunió del dia 31 de juliol de 1998,
  
DECRETE
  
Article 1
  
S'aprova l'Acord de la Comissió Mixta de Transferències Administració de l'Estat-Comunitat Valenciana, establida en la disposició transitòria quarta de l'Estatut d'Autonomia de la Comunitat Valenciana, pel qual són traspassades les funcions i els serveis de l'Administració de l'Estat a la Comunitat Valenciana, en matèria de busseig professional, adoptat pel Ple d'aquesta Comissió, en la sessió del dia 20 de juliol de 1998, el qual es transcriu com a annex d'aquest reial decret.
  
Article 2
  
En conseqüència, són traspassats a la Comunitat Valenciana el personal i els crèdits pressupostaris corresponents que figuren en les relacions adjuntes a l'Acord de la Comissió Mixta, incloses com a annex d'aquest reial decret, en els termes i les condicions que s'hi especifiquen.
  
Article 3
  
El traspàs de funcions i de serveis als quals fa referència aquest reial decret serà efectiu a partir del dia assenyalat en l'Acord de l'esmentada Comissió Mixta, sense perjudici que el Ministeri d'Agricultura, Pesca i Alimentació realitze, fins a l'entrada en vigor d'aquest reial decret, si s'escau, els actes administratius que calguen per al manteniment dels serveis en el mateix règim i nivell de funcionament que tinguen en el moment de l'adopció de l'acord.
  
Article 4
  
Els crèdits pressupostaris que siguen determinats, d'acord amb la relació número 2 de l'annex, seran donats de baixa en els conceptes pressupostaris corresponents i transferits pel Ministeri d'Economia i Hisenda als conceptes habilitats en la Secció 32 dels Pressupostos Generals de l'Estat, destinats a finançar el cost dels serveis assumits per les comunitats autònomes, una vegada que siguen tramesos al departament esmentat, per part de l'Oficina Pressupostària del Ministeri d'Agricultura, Pesca i Alimentació, els certificats respectius de retenció de crèdit, per tal de complir el que disposa la vigent Llei 65/1997, de 30 de desembre, de Pressupostos Generals de l'Estat per a 1998.
  
DISPOSICIÓ FINAL ÚNICA
  
Aquest reial decret vigirà a partir de l'endemà de la publicació en el Boletín Oficial del Estado.
  
Palma de Mallorca, 31 de juliol de 1998.
  
El ministre d'Administracions Públiques,
  
MARIANO RAJOY BREY
  
JUAN CARLOS R.
  
ANNEX
  
El senyor Antonio Bueno Rodríguez i la senyora Catalina Escuin Palop, secretaris de la Comissió Mixta establida en la disposició transitòria quarta de l'Estatut d'Autonomia de la Comunitat Valenciana,
  
CERTIFIQUEN
  
Que en la sessió plenària de la Comissió Mixta de Transferències celebrada el dia 20 de juliol de 1998, s'adoptà un acord sobre traspàs de funcions i serveis de l'Administració de l'Estat a la Comunitat Valenciana, en matèria de busseig professional, en els termes que tot seguit s'esmenten:
  
A) Normes constitucionals i estatutàries en les qual es fonamenta el traspàs
  
La Constitució, en l'article 149.1.20, estableix que l'Estat té competència exclusiva en matèria de marina mercant; igualment, l'article 148.1.19, disposa que les comunitats autònomes podran assumir competències en matèria de promoció de l'esport i de l'utilització adequada de l'esplai.
  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i reformat per la Llei Orgànica 5/1994, de 24 de març, estableix en l'article 31.28 que correspon a la Generalitat Valenciana la competència exclusiva en matèria d'esports i esplai.
  
Pel Reial Decret 1.952/1996, de 23 d'agost, van ser traspassades a la Comunitat Valenciana les funcions i els serveis de l'Administració de l'Estat en matèria d'ensenyaments nauticoesportius i subaquaticoesportius.
  
Finalment, la disposició transitòria quarta de l'Estatut d'Autonomia de la Comunitat Valenciana i el Reial Decret 4.015/1982, de 29 de desembre, regulen la forma i les condicions als quals s'han d'ajustar els traspassos de funcions i de serveis de l'Administració de l'Estat a la Comunitat Valenciana.
  
Sobre aquestes previsions normatives, és procedent de realitzar el traspàs de funcions i de serveis, en matèria de busseig professional, a la Comunitat Valenciana, que completen els ja efectuats en matèria d'ensenyaments nauticoesportius i subaquaticoesportius.
  
B) Funcions que són traspassades a la Comunitat Valenciana
  
La Comunitat Valenciana, en l'àmbit del seu territori, assumeix les funcions i els serveis de l'Administració de l'Estat corresponents a l'autorització i obertura de centres d'ensenyament de busseig professional, la realització i el control d'exàmens per a l'accés a titulacions de busseig professional i l'expedició de títols i targetes d'identitat professional que habiliten per a l'exercici d'aquest tipus de busseig.
  
L'exercici d'aquestes funcions serà realitzat segons els criteris de la normativa que, si s'escau, establirà l'Estat en l'àmbit de les seues competències.
  
C) Béns, drets i obligacions de l'Administració de l'Estat objecte de traspàs
  
No hi ha béns, drets i obligacions en aquest traspàs.
  
D) Personal adscrit als serveis traspassats
  
1. El personal adscrit als serveis traspassats, referenciat en la relació adjunta número 1, passarà a dependre de la Comunitat Valenciana en els termes legalment establits en l'Estatut d'Autonomia i les altres normes que siguen d'aplicació en cada cas i en les mateixes circumstàncies que s'especifiquen en els seus expedients de personal.
  
2. La Subsecretaria del Ministeri d'Agricultura, Pesca i Alimentació notificarà les persones interessades el traspàs i la nova situació administrativa quan el Govern aprove aquest acord per reial decret. Igualment, serà tramesa als òrgans competents de la Comunitat Valenciana una còpia certificada de tots els expedients d'aquest personal traspassat i també els certificats d'havers referits a les quantitats meritades durant 1998.
  
E) Valoració de les càrregues financeres dels serveis traspassats
  
1. La valoració definitiva del cost efectiu que, en pessetes de 1996, correspon als mitjans adscrits als serveis traspassats a la Comunitat Valenciana és de 2.362.738 pessetes.
  
2. El finançament, en pessetes de 1998, que correspon al cost efectiu anual dels mitjans traspassats està detallat en la relació adjunta número 2.
  
3. El cost efectiu que figura detallat en els quadres de valoració de la relació número 2 serà finançat de la manera següent:
  
Transitòriament, fins que el cost efectiu siga computat per a revisar el percentatge de participació de la Comunitat Autònoma en els ingressos de l'Estat, el cost total serà finançat mitjançant la consolidació en la Secció 32 dels Pressupostos Generals de l'Estat dels crèdits relatius als distints components d'aquest cost, pels imports que es determinen, susceptibles d'actualització pels mecanismes generals establits en cada llei de pressupostos.
  
Les diferències possibles produïdes durant el període transitori, al qual fa referència el paràgraf anterior, respecte al finançament dels serveis transferits serà objecte de regularització al tancament de l'exercici econòmic, mitjançant la presentació dels comptes i estats justificatius corresponents davant una comissió de liquidació, la qual serà constituïda en el Ministeri d'Economia i Hisenda.
  
F) Documentació i expedients dels serveis traspassats
  
El lliurament de la documentació i dels expedients dels serveis traspassats serà feta en el termini d'un mes des de l'entrada en vigor del reial decret pel qual s'aprova aquest acord, i a l'efecte es subscriurà l'acta de lliurament i recepció corresponent, segons el que estableix l'article 8 del Reial Decret 4.015/1982, de 29 de desembre.
  
G) Data d'efectivitat del traspàs.
  
El traspàs de funcions i de serveis objecte d'aquest acord serà efectiu a partir del dia 1 d'octubre de 1998.


Còpia Permalink ELI